 

**בבית הדין הצבאי לערעורים**

בפני:

**אלופה אורלי מרקמן -** הנשיאה  
**תא"ל נועה זומר -** המשנה לנשיאה  
**אל"ם שחר ארדיטי**  **-** שופט

בעניין:

**התובע הצבאי הראשי –** המערער (ע"י ב"כ, סרן תכלת מרדכי פיגנסון)

**נ ג ד**

**ח/XXXXXXX סמ"ר רז פלדמן –** המשיב (ע"י ב"כ, רס"ן אלמוג מגל; סרן ליאור פורת)

ובעניין:

**ח/XXXXXXX סמ"ר רז פלדמן –** המערער (ע"י ב"כ, רס"ן אלמוג מגל; סרן ליאור פורת)

**נ ג ד**

**התובע הצבאי הראשי –** המשיב (ע"י ב"כ, סרן תכלת מרדכי פיגנסון)

ערעור על פסק דין של בית הדין הצבאי המחוזי במחוז שיפוטי הצפון שניתן בתיק צפון (מחוזי) 194/24 (סא"ל שאול ארבל – אב"ד; סא"ל (מיל') רונן גלמן – שופט; רס"ן נעמה נאה – שופטת) ביום 17.10.2024. הסכמת הצדדים בערעור, אושרה.

**פ ס ק – ד י ן**

1. המערער, סמ"ר רז פלדמן, הורשע, על פי הודאתו, בעבירה של הוצאת רכוש מרשות הצבא, לפי סעיף 77(א)(1) לחוק השיפוט הצבאי, תשט"ו – 1955 ובעבירה נגזרת, של התנהגות שאינה הולמת, לפי סעיף 130 לחוק. עניינן של העבירות בהוצאתם של ארבעה רימוני עשן מיחידתו של המערער, בשתי הזדמנויות (בחודשים מארס ויוני 2024). בחודש מאי 2024 נטל המערער עימו את שני הרימונים הראשונים שהוציא למשחק כדורגל שנערך באצטדיון רמת גן, ושם העבירם לאדם אחר, שהפעילם באצטדיון. שני הרימונים הנוספים שהוציא המערער נתפסו בתיקו, בבידוק שגרתי בתחנת הרכבת.
2. ביום 27 באוקטובר 2024 מצא בית הדין קמא הנכבד להשית עליו ארבעה חודשי מאסר בפועל, בעבודה צבאית, בניכוי 56 ימי מעצרו. עוד נגזרו למערער עונשי מאסר מותנה והורדה לדרגת טוראי. שני הצדדים לא השלימו עם גזר הדין, והגישו את ערעוריהם בחודשים נובמבר ודצמבר 2024. מאז, נדחה הדיון בערעור, מעת לעת, לבקשת יחידתו של המערער, לנוכח השתתפותו בגזרות הלחימה השונות. לבסוף, התקיים הדיון בערעור אתמול, ואף אליו הגיע המערער מן הלחימה ברצועת עזה. בדיון, הבהירה ההגנה כי המערער, שסיים בינתיים את שירותו הסדיר, גויס ללחימה, בשירות מילואים, במסגרת "צו 8", בשלב זה עד חודש אוגוסט 2025, וכי ריצוי עונש מאסר בדרך של עבודה צבאית (ובוודאי בדרך של כליאה, כעתירת התביעה) ימנע ממנו להמשיך ולתרום בתפקידו, כמפקד טנק.
3. בעקבות הערותינו, ותוך מתן משקל משמעותי לרצון לאפשר למערער לשוב בהקדם לשירות המילואים ביחידתו, הודיעו הצדדים כי הגיעו להסדר טיעון, **בנסיבותיו הייחודיות** של המקרה ומבלי שיהיה בכך לשמש תקדים ביחס למעשים שבהם הורשע. לפי ההסדר, חלף עונש המאסר בפועל בעבודה צבאית, יושת על המערער עונש מאסר בפועל של 60 ימים, בכליאה, בניכוי 56 ימי מעצרו. הצדדים ביקשו, כי פסק הדין בערעור יינתן בלא צורך בדיון.
4. כפי שהבהרנו בדיון, הוצאתם החוזרת של רימוני עשן מרשות צה"ל, ומסירתם לאחר, שהפעילם באצטדיון בנוכחות קהל רב, מקימות חומרה רבה וסיכון ניכר. מעשים אלה ראויים, ברגיל, לענישה מחמירה, של מאסר בפועל, בכליאה. ברם, השתלשלות העניינים המתוארת לעיל ודאי אינה רגילה, ותרומתו הנמשכת של המערער, תוך סיכון חיים, מאז פרוץ המלחמה, בין בשירות הסדיר ובין בשירות המילואים - עומדת לזכותו. בנסיבות חריגות אלה, ההסכמה שאליה הגיעו הצדדים היא ראויה, ומצאנו לאמצה.
5. בהתאם, יועמד רכיב המאסר בפועל על 60 ימים, בכליאה, בניכוי 56 ימי מעצרו של המערער. ככל שעליו לרצות תקופת מאסר נוספת, עליו להתייצב ביום 11 במאי 2025, עד השעה 10:00, בבס"כ 416. אין שינוי ביתר רכיבי העונש.

ניתן בלשכה היום, ז' באייר התשפ"ה, 5 במאי 2025, ויועבר לצדדים על ידי מזכירות בית הדין.

**\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_**

**הנשיאה המשנה לנשיאה שופט**

**חתימת המגיה: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ העתק נאמן למקור**

**סמ"ר מיקה אשרוב**

**תאריך: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ קצינת בית הדין**